OCIPAMA 127
O Sombisiwa Lekanga Linene Kuenje o Tualiwa ku Pilato
MATEO 27:1-11 MARKO 15:1 LUKA 22:66–23:3 YOANO 18:28-35
EKANGA LINENE LI LIONGOLOLA LOMẼLE OCO LI SOMBISE YESU
YUDA ISIKARIOTE O SETEKA OKU LILEKA EKÕLE
YESU O TUMIWA KU PILATO OCO A PISIWE
Uteke u panda kesulilo eci Petulu a likala Yesu onjanja yatatu. Vakuekanga Linene, va mala esombiso liavo kuenda va enda. Pole, komẽle Votãlo, va liongolola vali, citava okuti va ci lingila oco va lekise ndu okuti esombiso va linga luteke lia sunguluka. Yesu o tualiwa kokuavo.
Ekanga Linene li popia vali liti: “Nda ove Kristu, tu ci sapuile.” Yesu o tambulula hati: “Ndaño nda ku ci sapuili, nda ka wa ci koleleli. Nda ndo pulisili, nda ka wa nambuluili cimue.” Pole, lutõi Yesu o lekisa okuti ocitumasuku ci sangiwa kelivulu lia Daniele 7:13, ci tiamisiwila kokuaye. Eye o popia hati: “Oku upisa cilo, Mõlomunu o tumãla kondio yunene wa Suku.”—Luka 22:67-69; Mateo 26:63.
Ovo va lipilika loku popia vati: “Ove Vumõla a Suku?” Yesu o tambulula hati: “Ene wa ci popi okuti ame Ndimõla a Suku.” Ci molẽha okuti, ovo va sanga esunga lioku u ponda poku u lundila okuti wa popia etonãi. Ovo va pula vati: “Uvangi upi tu yongola vali?” (Luka 22:70, 71; Marko 14:64) Kuenje va kuta Yesu kuenda vo tuala ku nguluvulu yo ko Roma Pondiu Pilato.
Citava okuti Yuda Isikariote, o mola Yesu eci a kala oku ambatiwa ku Pilato. Eci Yuda a limbuka okuti Yesu wa tukuiwila oku fa, o yeva evalo vutima kuenje o tokotelua calua. Eye ka lekisa elikekembelo liocili ku Suku, pole, o ka tiula 30 kovingangu viopalata. Yuda o sapuila ovitunda via velapo hati: “Nda linga ekandu poku pakula osonde ya pua eko.” Ovo vo tambulula leselula vati: “Tu kueteko nye? Eci ocitangi cove!”—Mateo 27:4.
Yuda imba 30 kovingangu viopalata vonembele kuenda o vokiya kakandu aye poku seteka oku li ponda. Citava okuti osimbu Yuda a seteka oku lileka ekõle, ocanja a kutila ukolo ca teka. Etimba liaye li kupukila povawe vombuelo kuenje li tuika.—Ovilinga 1:17, 18.
Lomẽle yalua, Yesu ambatiwa kelombe lia Pondiu Pilato. Pole, va Yudea vambata Yesu, va likala oku iñila. Ovo va sima okuti, oku vangula lomanu vakualofeka, ci ka va vĩhisa. Kuenje ci ka va tateka oku lia ondalelo keteke 15 ya Nisana okuti, eteke liatete Liocipito Colombolo ka vi Kuete Etumbisa, vina vi tendiwa okuti, vi panga onepa ko Paskoa.
Pilato o tunda kuenje o pula hati: “Nye vu pindikila ulume u?” Ovo vo tambulula vati: “Ulume u nda ka kaile ondingaĩvi, nda ka tuo nenele kokuove.” Pamue Pilato o sima okuti va kasi oku u sindiliya, kuenje o va sapuila hati: “U wambati, ko sombisi locihandeleko cene muẽle.” Etambululo lia va Yudea li lekisa okuti, ovo va yongola okuti Yesu o fa poku popia vati: “Ka ca sungulukile kokuetu oku ponda omunu.”—Yoano 18:29-31.
Nda va ponda Yesu vokuenda kuocipito co Paskoa, ci pondola oku nena ema pokati komanu. Pole, nda va tẽla okuti va Roma vo ponda omo liocina cimue a linga kombiali, omo va Roma va kuete omoko yoku ci linga, va Yudea nda va kala ndu ka va kuete eko kovaso yowiñi.
Asongui vetavo ka va sapuilile Pilato okuti va kuata Yesu omo a popia atonãi, pole, va luvikiya alundi akuavo vati: “Tua sanga ulume u, [1] okuti o kasi oku tindula vakuafeka yetu [2] loku va tateka oku feta elisimu ku Kaisare kuenda [3] wa litukula hati, eye [Kristu,] soma.”—Luka 23:2.
Omo okuti Pilato onumiwa yo Roma, o kuete esunga lioku sakalala lelundi liokuti Yesu wa popia hati, osoma. Omo liaco, iñila vali kelombe, o vilikiya Yesu loku u pula hati: “Ove Soma ya va Yudea?” Volondaka vikuavo o popia hati: ‘Ove wa tomba ocihandeleko cofeka poku popia okuti vu soma okuti Kaisare hayeko?’ Citava okuti oco Yesu a kũlĩhe eci Pilato a yeva catiamẽla kokuaye, o pula hati: “Epulilo eli ove muẽle wa li sima, ale vakuene ovo va ku sapuila catiamẽla kokuange?”—Yoano 18:33, 34.
Pilato oco a lekise okuti ka kũlĩhĩle cimue catiamẽla ku Yesu, pole, o kuete onjongole yoku u kũlĩha o pula hati: “Anga ame ndu Yudea?” Kuenje amisako hati: “Vakuafeka yove kuenda ovitunda via velapo, ovo va ku nena kokuange. Nye wa linga?”—Yoano 18:35.
Yesu ka seteka oku yuvula oku vangula ondaka ya velapo yatiamẽla koku kala osoma. Etambululo liaye li komõhisa Nguluvulu Pilato.
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn